
PAZIŅOJUMS / UZAICINĀJUMS  PLAŠSAZIŅAS  LĪDZEKĻIEM

[sagatavots Rīgā, 03.09.2026.]

Mediju pastaiga izstādē

Rūdolfs Heimrāts 100. Mantojums
2026. gada 15. septembris

plkst. 12.00
Dekoratīvās mākslas un dizaina muzejs / Lielā zāle

Skārņu iela 10, Rīga
Dalībnieku reģistrācija: plkst. 11.30–12.00

Otrdien, 2026. gada 15. septembrī, plkst. 12.00 Dekoratīvās mākslas un dizaina muzejs (Skārņu ielā 10, Rīgā) aicina žurnālistus uz mediju pastaigu izcilā Latvijas tekstilmākslinieka Rūdolfa Heimrāta simtgadei veltītajā izstādē “Mantojums”.

Izstāde, kura Dekoratīvās mākslas un dizaina muzejā (DMDM) norisināsies no š. g. 16. septembra līdz 22. novembrim, izgaismo Latvijas tekstilmākslas skolas izveidotāja, Latvijas Mākslas akadēmijas profesora Rūdolfa Heimrāta (1926–1992) daudzpusīgo radošo mantojumu un nozīmīgo ieguldījumu Latvijas un Baltijas tekstilmākslas attīstībā 20. gadsimta otrajā pusē. Līdzās gobelēniem, dekoratīvajām tekstilijām, keramikai un audumu apdruku dizainiem ekspozīcija ietver meistara dzīves laikā nerealizētas ieceres un vērtīgus audiovizuālos materiālus, kas ļauj tuvāk iepazīt mākslinieku kā personību. Īpaša uzmanība pievērsta viņa sadarbībai ar arhitektiem, devumam interjera dizainā un pedagoģiskajā darbā, kas ietekmējis vairākas Latvijas tekstilmākslinieku paaudzes.

Mediju pastaigā piedalīsies:

–
Inese Baranovska, LNMM / Dekoratīvās mākslas un dizaina muzeja vadītāja – uzrunās klātesošos, moderēs pasākumu;

–
Velta Raudzepa, izstādes kuratore, DMDM izstāžu kuratore – pastāstīs par izstādes konceptu, izglītības un pasākumu pavadošo programmu;
–
Mārtiņš Heimrāts, izstādes līdzkurators, mākslinieks – dalīsies stāstos un atmiņās par tēva Rūdolfa Heimrāta personību un daiļradi;
–
Mārtiņš Ratniks, izstādes grafikas dizainers, mākslinieks – iepazīstinās ar ekspozīcijas vizuālo noformējumu un dizainu;
–
Kristians Brekte, izstādes scenogrāfs, mākslinieks – pastāstīs par ekspozīcijas iekārtojuma konceptu.

Pēc ievadvārdiem interesenti dosies aplūkot izstādi ekskursijā kopā ar projekta radošo komandu, kura plašāk pastāstīs par ekspozīcijas ieceri un saturu, izceļot būtiskākos aspektus. Pastaigas laikā žurnālisti varēs uzdot jautājumus, fotografēt un filmēt. Noslēgumā būs iespēja individuāli intervēt projekta īstenošanā iesaistītās personas.

Lai vienotos par interviju norisi citā dienā, lūgums sazināties ar DMDM komunikācijas speciālisti Līvu Kubulnieci, zvanot pa mobilo tālruni (+371) 28 381 129 vai rakstot uz e-pastu Liva.Kubulniece@lnmm.gov.lv.

Par izstādi

“Es labprāt sēdu stellēs un aužu. Viss tas periods līdz tam paiet vienās šaubās un mokās. Mani apstāj dažādi varianti, un tā es varētu bez gala, bet, kad esmu stellēs, varu no sirds teikt, ka esmu laimīgs. Gatavojos tam kā rituālam, sakārtojis visus materiālus, izraugos skaņu plates, un tā, skanot izvēlētai mūzikai, aužu pavedienu aiz pavediena. Kājas un rokas kustas nepārtraukti, tikai galva kā tiek priekšpusdienā noliekta, tā paliek līdz vakaram, un esmu laimīgs,” kādā vēstulē rakstījis Rūdolfs Heimrāts.

Izstāde parāda Rūdolfa Heimrāta daudzpusīgo radošo mantojumu, izgaismojot viņa ievērojamo ieguldījumu Latvijas tekstilmākslas attīstībā 20. gadsimta otrajā pusē. Līdzās gobelēniem, dekoratīvajām tekstilijām, keramikai, audumu apdruku dizainiem no dažādu muzeju kolekcijām apmeklētāji varēs iepazīt mākslinieka dzīves laikā nerealizētas ieceres, ko glabā ģimenes arhīvs. Ekspozīciju papildina audiovizuālie dokumenti no Valsts kinofotofonodokumentu arhīva, kuros redzams meistars, viņa ģimene un audzēkņi, dalība starptautiskos simpozijos un izstādēs, kā arī kadri no zudušiem interjeriem. Pirmo reizi īpaša uzmanība pievērsta Heimrāta sadarbībai ar arhitektiem (M. Staņu, Dz. Dribu, O. Ostenbergu, L. A. Knāķi, M. Ģelzi u.c.) un viņa devumam interjera dizaina jomā.

Rūdolfa Heimrāta daiļrade grupēta vairākās viņam svarīgās tematiskās sadaļās: dzimtās zemes mīlestība, dabas skaistums, tautas svētku tradīcijas, tekstilmākslas vērtību izpratne no klasiskā gobelēna līdz laikmetīgai inovācijai un radošiem eksperimentiem.

Viena no izstādes centrālajām tēmām ir Rūdolfa Heimrāta pedagoģiskais darbs un loma Latvijas tekstilmākslas skolas izveides procesā. Būdama tekstilmākslinieku profesionālās izglītības pamats, Latvijas Mākslas akadēmijas Tekstilmākslas nodaļa savas pastāvēšanas laikā sagatavojusi ap 300 tekstilmākslinieku, kuru daiļradē tieši vai netieši jaušama Rūdolfa Heimrāta ietekme. Nodaļas absolventu radošā darbība un panākumi godam apliecinājuši tekstilmākslas skolas augsto profesionālo līmeni gan Latvijā, gan ārzemēs. Heimrāta skolnieku vidū ir izcilas personības – Edīte Pauls-Vīgnere, Aija Baumane, Egils Rozenbergs, Lilita Postaža, Ruta Bogustova, Dzintra Vilks, Arvīds Priedīte, Anita Celma, Inese Jakobi, Baiba Osīte, Pēteris Sidars, Iveta Vecenāne, Ieva Krūmiņa un daudzi citi. Rūdolfa Heimrāta sniegumam ir būtiska nozīme ne tikai Latvijas, bet arī Baltijas valstu tekstilmākslas attīstības kontekstā.
Izstādi pavada plaša izglītības un pasākumu programma, kas aicina dažādas paaudzes iepazīt mākslinieka personību, tekstilu, atklāt tā daudzveidību un radoši darboties.

Skolēni tiek gaidīti īpašās nodarbībās “Iepazīsti tekstilu!” (1.–6. klase), “Tekstila kods” (7.–12. klase), Auduma apdrukas un Koka spiedogu darbnīcās. Skolēnu brīvlaikā noritēs “Rudens skola bērniem”, kurā aizraujošā un praktiskā veidā dalībnieki atklās tekstila plašo pielietojumu.

19. septembrī plkst. 14.00 notiks “Sarunas muzejā” kopā ar izstādes komandu. Programmas turpinājumā paredzēti “Senioru rīti”, tekstilmākslinieces Ievas Krūmiņas un mākslinieka Mārtiņa Heimrāta vadītas darbnīcas, kā arī meistaram veltīta konference, kurā tiks aplūkota Rūdolfa Heimrāta ietekme Latvijas un Baltijas tekstilmākslā.

Izstādes kuratore:

Velta Raudzepa, izstāžu kuratore / Dekoratīvās mākslas un dizaina muzejs, LNMM
T: (+371) 67 830 901, E: Velta.Raudzepa@lnmm.gov.lv
Izstādes līdzkurators:

Mārtiņš Heimrāts, mākslinieks

Izstādes kuratoru asistente:

Līga Brice, vecākā speciāliste / Dekoratīvās mākslas un dizaina muzejs, LNMM

Izstādes scenogrāfija:

Kristians Brekte, mākslinieks

Grafikas dizains un video montāža:

Mārtiņš Ratniks, mākslinieks
INTERNETA RESURSI:

https://lnmm.gov.lv
FACEBOOK: Dekoratīvās mākslas un dizaina muzejs
X: @DMDMmuzejs
INSTAGRAM: @DMDMmuzejs
YOUTUBE: muzejsDMDM
#lnmm

#DMDMmuzejs

#MansMuzejs

Dekoratīvās mākslas un dizaina muzejs / Skārņu iela 10, Rīga

DARBA LAIKS:

Otrdienās, ceturtdienās, piektdienās, sestdienās, svētdienās 11.00–17.00, kase 11.00–16.45

Trešdienās 11.00–19.00, kase 11.00–18.45

Pirmdienās slēgts
Muzejs ir slēgts oficiālajās svētku dienās: 1. janvārī, Lielajā Piektdienā, Lieldienās, Līgo un Jāņu dienās (23.–24. jūnijā), Ziemassvētkos (25.–26. decembrī), 31. decembrī.

BIĻEŠU CENAS:
Pieaugušie:
9,00 EUR

Skolēni, studenti, pensionāri:
4,50 EUR

Ģimenes biļete (1–2 pieaugušie ar 1–4 bērniem vai viena daudzbērnu ģimene): 10,00–16,00 EUR

Gada biļetes īpašniekiem izstādes apskate bez maksas.

Apmeklētājiem grupā virs 10 personām (neieskaitot grupas vadītāju – pedagogu vai gidu), piemēro 20% atlaidi. Grupas vadītājam ieeja bez maksas.

Bezmaksas ieeja (uzrādot atbilstošu dokumentu): pirmsskolas vecuma bērniem; bāreņiem un bez vecāku gādības palikušiem bērniem; dienas aprūpes centra, krīzes centra un speciālo izglītības iestāžu audzēkņiem; bērniem, kas ievietoti sociālās rehabilitācijas centrā, un tos pavadošajām personām (viens pedagogs vai viena persona uz 10 bērniem vai audzēkņiem); personām līdz 18 gadu vecumam ar invaliditāti; personām ar I un II invaliditātes grupu; vienai personai, kas pavada personu līdz 18 gadu vecumam ar invaliditāti vai personu ar I invaliditātes grupu; surdotulkam, kas pavada personu ar I, II un III invaliditātes grupu; Latvijas mākslas skolu un mākslas profesionālās vidējās izglītības iestāžu izglītojamiem; Latvijas Mākslas akadēmijas pilna un nepilna laika studentiem; profesionālās vidējās izglītības iestāžu izglītojamiem vai augstskolu studentiem, kas apgūst vai studē vizuālo un lietišķo mākslu, dizainu, kultūras vēsturi, muzeoloģiju, kultūras mantojumu, arhitektūru, restaurāciju, izglītības vai studiju procesa ietvaros; Latvijas Mākslinieku savienības biedriem; Latvijas muzeju darbiniekiem; Starptautiskās muzeju padomes (ICOM) biedriem; Starptautiskās pieminekļu un ievērojamu vietu padomes (ICOMOS) biedriem; LNMM “Drauga kartes” īpašniekiem; muzeja programmu “Brīvprātīgo programma” un “Jauniešu klubs” dalībniekiem; plašsaziņas līdzekļu pārstāvjiem, kas atspoguļo norises muzejā; grupu (ne mazāk par 10 apmeklētājiem) vadītājam (gidam) vai pedagogam; Ukrainas civiliedzīvotājiem; muzeja rīkoto pasākumu apmeklētājiem ikgadējās starptautiskās akcijas “Eiropas Muzeju nakts” un Mūsdienu kultūras foruma “Baltā nakts” laikā, visiem apmeklētājiem pastāvīgās ekspozīcijas apskate katra mēneša pēdējā svētdienā un Starptautiskajā muzeju dienā – 18. maijā.

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1. Rūdolfs Heimrāts personālizstādes atklāšanā. 1974. Foto: Alise Zīverts
2.
Rūdolfs Heimrāts – Latvijas Mākslas akadēmijas Keramikas nodaļas students. 20. gs. 50. gadu 1. puse. Foto no Mārtiņa Heimrāta privātā arhīva
3.
Rūdolfs Heimrāts Latvijas Mākslas akadēmijas Tekstilmākslas nodaļas darbnīcā pie stellēm. 
20. gs. 60. gadu vidus. Foto no Mārtiņa Heimrāta privātā arhīva
4.
Rūdolfs Heimrāts. Foto: Atis Ieviņš. No Mārtiņa Heimrāta privātā arhīva

5.
Rūdolfs Heimrāts. Uz dziesmu svētkiem. 1960. Gobelēns. Vilna, lini. LNMM kolekcija. Publicitātes foto

6.
Rūdolfs Heimrāts. Skice gobelēnam “Dārzniece”. 1962. Ģimenes kolekcija. 

Foto no Mārtiņa Heimrāta privātā arhīva

7.
Rūdolfs Heimrāts. Liesmainie gadi. 1966. Vilna, lini, garbārkšu tehnika. LNMM kolekcija. Publicitātes foto

8.
Rūdolfs Heimrāts. Ģimene I–III. Vīrietis. Sieviete. Bērns. 1967. Dārza keramika. Šamots. 

LNMM kolekcija. Publicitātes foto

9.
Rūdolfs Heimrāts. Novembris. 1971. Tekstilija. LNMM kolekcija. Publicitātes foto

10.
Rūdolfs Heimrāts. Tekstilijas kafejnīcā “Ļeņingrada”. 1972. Foto: Laimonis Stīpnieks

11.
Rūdolfs Heimrāts. Jāņkalna tauriņi. 1974. Vilna, kaprons, jaukta tehnika. LNMM kolekcija. Publicitātes foto

12.
Rūdolfs Heimrāts. Sens motīvs. 1977. Gobelēns. Vilna, lini, brokāta diegi. LNMM kolekcija. Publicitātes foto

13.
Rūdolfs Heimrāts. Tautas dziesma. 1978. Vilna, lini, jaukta tehnika. LNMM kolekcija. Publicitātes foto

Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

